Mikkjel Hemmestveit

Mikkjel Hemmestveit (1863–1957) var en norsk-amerikansk skihopper og kombinertløper. Han konkurrerte for sportsklubben Morgedal IL i Telemark, og trolig for klubben Aurora Ski Club i USA. I 1928 ble han tildelt Holmenkollmedaljen sammen med sin bror Torjus Hemmestveit.

Han utvandret til USA og endret der navnet sitt til Mikkel Hemmestvedt.

 Karriere i Norge 
Sammen med sin bror Torjus dro han fra Telemark til Oslo i 1881 og startet Norges første skiskoler. Han vant kombinertrennet i Husebyrennet i 1885 og 1886. 

 Karriere i USA 
Han reiste til Minnesota, USA i 1886 og vant flere renn der. Blant annet satte han den første anerkjente nordamerikanske rekorden med et hopp på 37 fot (overkant av 10 meter) i 1887, i Red Wing, Minnesota. Hans bror Torjus kom etter i 1888. Der ble de pionerer innen utvikling av amerikansk skiidrett, og spesielt skihopp. Hemmestveit-brødrene tok med seg ideene fra skiskolene i Oslo, og etablerte lignende skoler i USA. I 1891 presterte han verdens lengste skihopp, og ble verdens første med bestenotering over 100 fot i hoppbakken med et hopp på 31,1 meter (102 fot). Rekorden stod i to år, da Mikkjels eldre bror slo rekorden med en fot.

 Minnesmerker 
Hemmestveit har fått to veier på Montebello i Oslo oppkalt etter seg: Mikjelsbakken (sic) og Hemmestveitbakken. For sistnevnte må han dele æren med broren.

 Eksterne lenker 
 Skiforeningen.no med PDF-fil på vinnere av Holmenkollmedaljen
 Slektssøk etter Hemmestveit på norwayheritage.com
 Aurora Ski Club i Red Wing Minnesota

Kategori:Norske skihoppere
Kategori:Norske kombinertløpere
Kategori:Personer fra USA født i Norge
Kategori:Personer fra Kviteseid kommune
Kategori:Kongepokalvinnere i skiidrett